
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№  РС-579-22-089


Днес, 23.09.2022 година, в град София, Комисията за противодействие на корупцията и за отнемане на незаконно придобитото имущество, в състав:


Заместник - председател: Антон Славчев
Член: Антоанета Цонкова
Член: Пламен Йоцов


У С Т А Н О В И:


Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-221 от 27.07.2022г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-579/08.07.2022г. 
Производството е образувано срещу Ахмед Ахмед – общински съветник в Общинския съвет В., мандат 2019-2023 г.
В сигнала се съдържат твърдения за това, че общинският съветник има сключен граждански брак с лицето С. И. А., която е едноличен собственик на капитала и управител на търговски дружества, които в периода от месец юни 2020 г. до месец ноември 2020 г. са сключвали и изпълнявали сделки за покупко-продажба на стоки с общински търговски дружества, включително и с Община В. и с Общински съвет В. за доставка на стоки. Твърди се още, че в подадената на 16.12.2019 г. декларация по чл.35, ал.1, т.2 от ЗПКОНПИ Ахмед не е декларирал притежавани дялове в търговски дружества на свързаното с него лице.
Във връзка с твърденията в сигнала Комисията е изискала и с писмо с вх. № ЦУ01-8686#1/12.08.2022 г., е получила от председателя на Общински съвет В. следните доказателства – клетвен лист на Ахмед Ахмед, решения от заседание №2 на Общинския съвет В., проведено на 05.12.2019 г. относно избор на членове и председатели на постоянни, временни и специализирани комисии към Общинския съвет В..  
Комисията служебно е направила справки в регистър НБД „Население“, в Търговски регистър и регистър на юридическите лица с нестопанска цел (Търговски регистър/ТРРЮЛНЦ), на електронната страница на Община В.. 

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице с посочени три имена, ЕГН, адрес и е подписан.
Ахмед Ахмед е избран за общински съветник в Общински съвет В., удостоверено с решение № 299/28.10.2019 г. на Общинската избирателна комисия – В. и подписан клетвен лист на 11.11.2019 г. На заседание от 05.12.2019 г. по Протокол № 2/05.12.2019 г. Ахмед е избран за член на ПК „Финанси и бюджет“, за член на ПК „Собственост и стопанство“ и за член на ПК „Транспорт“. 
От справка в НБД „Население“ се установи, че Ахмед Ахмед и С. И. А. са съпрузи, съгласно Акт за брак 1283 от 01.09.2007 г.
От справка Актуално състояние по партидата на С. И. А. в Търговския регистър се установява, че е управител и едноличен собственик на капитала в следните дружества: „***“, ЕООД, ЕИК: ****, „***“, ЕООД, ЕИК: **** и „***“, ЕООД, ЕИК: **** и „***“ ЕООД, ЕИК: ****.  И четирите дружества с ограничена отговорност са със сходен предмет на дейност: търговия с цветя на едро и дребно, аранжировки, опаковане на подаръци, търговия със саксийни цветя, изкуствени и сушени декорации, аранжиране на цветя, продажба на сувенири, саксии, кашпи, вази, почва, течни и сухи торове, доставка на цветя, букети, подаръци, сувенири и др. незабранена от закона дейност. От справката в Търговския регистър се вижда също, че С. А.е била съдружник и управител във фирма „***“ ООД, ЕИК ****  до 24.07.2020 г., когато това обстоятелство е било заличено. Дружеството „***“ ООД е основано на 15.04.2020 г. със седалище и адрес на управление : гр. В., ул. Н. Н. № 28а. и със съдружници В. В. Х. и С. И. А..  Дружеството е с предмет на дейност: производство и търговия с хранителни /пакетирани, насипни и др./ и нехранителни продукти, продажба на храни, кафе и фрешове, ресторантьорство, транспортна дейност в страната и чужбина, търговска дейност, търговско представителство и посредничество, комисионни, спедиционни, превозни, складови и лицензионни сделки, сделки с интелектуална собственост, хотелиерска, туристическа дейност, рекламни, информационни, програмни и други сделки, както и всички дейности, разрешени от закона. Дружеството е с капитал в размер на 4 000 лева, съответстващ на 4 000 дяла, които са разпределени между съдружниците В. Х. с дялово участие 2040 лева и С. А. с дялово участие 1960 лева. А. прехвърля всички свои дружествени дялове от капитала на дружеството, като впоследствие е заличена като съдружник и управител на същото на 24.07.2020 г.  
Съгласно изисканата информация от встъпването в длъжност на Ахмед Ахмед до настоящия момент и предоставена такава с писмо с вх. № ЦУ01-8686#1 /12.08.2022 г. на КПКОНПИ от председателя на Общински съвет В. в Общинският  съвет, както и в Постоянните комисии, чийто член е Ахмед, не са били обсъждани и приемани решения, касаещи сключването от Община В./общинските дружества на договори за предоставяне на стоки и услуги с дружествата "***" ЕООД, „***“ ЕООД, „***“ ЕООД и „***“ ЕООД.  

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Ахмед Ахмед в качеството му на общински съветник в Общински съвет В. е лице, заемащо висша публична длъжност по чл.6, ал.1, т.32 от ЗПКОНПИ, поради което КПКОНПИ е компетентна да се произнесе относно наличието или липсата на конфликт на интереси по отношение на него. 
	В хода на производството се установява безспорно, че Ахмед Ахмед и С. И. А. като съпрузи са свързани лица, по смисъла на § 1, т. 15, б. „а“ от ДР на ЗПКОНПИ. Наличието на свързаност само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес. 	Правомощията на Общинския съвет като орган на местното самоуправление са регламентирани в Глава ІІІ от Закона за местното самоуправление и местната администрация (ЗМСМА). Съгласно чл.33, ал.1 от същия нормативен акт, общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. От казаното следва, че в компетентността на Общинския съвет, още по-малко в компетентносттта на отделните общинските съветници не попадат разпореждането и разходването на средства от общинския бюджет, каквито са твърденията в сигнала. Тези права и отговорности, свързани с разходването на бюджетни средства, са в правомощията на съответния ръководител на бюджетната организация, съгласно чл.11, ал.1 Закона за публичните финанси (ЗПФ). Ал.3 на същата разпоредба гласи, че първостепен разпоредител с бюджета на общината е кметът на общината.
От изложеното следва, че в конкретния случай е налице само една от предпоставките за „конфликт на интереси“ по отношение на Ахмед Ахмед в качеството му на общински съветник в ОбС В. – лице, заемащо висша публична длъжност. Не са налице обаче другите две задължителни предпоставки – упражнено правомощие по служба и наличието на частен интерес. Липсата на упражнени правомощия по служба, предопределя и липсата на частен интерес, който би могъл да повлияе върху безпристрастното и обективното им изпълнение. Това обстоятелство  изключва наличието на нарушения на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Предвид горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имуществ
Р Е Ш И:

НЕ УСТАНОВЯВА конфликт на интереси по отношение на Ахмед Ахмед, ЕГН *****,  общински съветник в Общински съвет В. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба в частен интерес. 

           Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.
На основание чл. 75, т. 1 от ЗКОНПИ, решението да се съобщи на заинтересованото  лице – Ахмед Ахмед.


КОМИСИЯ:

                             ЗА ПРЕДСЕДАТЕЛ:……………/П/….…………./ АНТОН СЛАВЧЕВ /

                             ЧЛЕН:……………………/П/……………..../АНТОАНЕТА ЦОНКОВА/

                             ЧЛЕН:………………….../П/…………....…………../ПЛАМЕН ЙОЦОВ/

